మేడిపల్లి సత్యం

మేడిపల్లి సత్యం తెలంగాణ రాష్ట్రానికి చెందిన రాజకీయ నాయకుడు. ఆయన 2023లో జరిగిన శాసనసభ ఎన్నికల్లో చొప్పదండి నియోజకవర్గం నుండి కాంగ్రెస్ పార్టీ ఎమ్మెల్యేగా గెలిచాడు. మేడిపల్లి సత్యం ఉస్మానియా యూనివర్సిటీ నుండి రాజకీయాల్లోకి వచ్చి 2023 ఎన్నికల్లో ఎమ్మెల్యేగా గెలిచి ఉస్మానియా యూనివర్సిటీ నుండి 2023లో అసెంబ్లీలోకి అడుగుపెట్టిన ఏకైక విద్యార్థి నాయకుడు.   

జననం, విద్యాభాస్యం 
మేడిపల్లి సత్యం 1979లోతెలంగాణ, రాజన్న సిరిసిల్ల జిల్లా,  యల్లారెడ్డిపేట్ మండలం, కోరుట్లపెట గ్రామంలో జన్మించాడు. ఆయన పదవ తరగతి వరకు బొప్పాపుర్ గ్రామంలోని జిల్లా పరిషత్ పాఠశాలలో, 1999లో కామారెడ్డిలోని జి.వీ.ఎస్.జూనియర్ కాలేజీ నుండి ఇంటర్మీడియట్, 2002లో డా.బి.ఆర్.అంబేద్కర్ విశ్వవిద్యాలయం నుండి బీఏ, ఉస్మానియా యూనివర్సిటీ నుండి 2005లో ఎం.ఏ.(పొలిటికల్ సైన్స్)  2012లో పొలిటికల్ సైన్స్ విభాగంలో పీహెచ్‌డీ పూర్తి చేశాడు.

రాజకీయ జీవితం
మేడిపల్లి సత్యం విద్యార్థి దశ నుండే రాజకీయాల పట్ల ఆసక్తితో తెలంగాణ ఉద్యమంలో కీలకంగా పని చేసి, కాంగ్రెస్ పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసి, ఆ తరువాత తెలుగుదేశం పార్టీలో చేరి 2014లో తెలంగాణ ప్రత్యేక రాష్ట్రం ఏర్పడిన తర్వాత జరిగిన 2014లో తెలంగాణ శాసనసభ ఎన్నికల్లో చొప్పదండి నియోజకవర్గం నుండి టీడీపీ అభ్యర్థిగా పోటీ చేసి మూడో స్థానంలో నిలిచాడు. ఆయన 31 అక్టోబర్ 2017లో రేవంత్ రెడ్డితో కలిసి టీడీపీని వీడి కాంగ్రెస్ పార్టీలో చేరి 2018లో పార్టీ అధికార ప్రతినిధిగా నియమితుడయ్యాడు.

మేడిపల్లి 2018లో  జరిగిన తెలంగాణ శాసనసభ ఎన్నికల్లో చొప్పదండి నియోజకవర్గం నుండి కాంగ్రెస్ అభ్యర్థిగా పోటీ చేసి తన సమీప ప్రత్యర్థి టీఆర్ఎస్ అభ్యర్థి సుంకే ర‌విశంక‌ర్ చేతిలో ఓడిపోయాడు. ఆయన 2023లో  జరిగిన తెలంగాణ శాసనసభ ఎన్నికల్లో చొప్పదండి నియోజకవర్గం నుండి కాంగ్రెస్ అభ్యర్థిగా పోటీ చేసి తన సమీప ప్రత్యర్థి బీఆర్ఎస్ అభ్యర్థి సుంకే రవిశంకర్‌పై 37,439 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికై, 2023 డిసెంబర్ 9న శాసనసభ్యుడిగా ప్రమాణస్వీకారం చేశాడు.

రాజకీయ పదవులు
 2004 - 2006 వరకు ఉమ్మడి ఆంధ్రప్రదేశ్ ఎన్‌ఎస్‌యూఐ ప్రధాన కార్యదర్శి 
 2006 - 2007 వరకు ఉస్మానియా యూనివర్సిటీ ఎన్‌ఎస్‌యూఐ అధ్యక్షుడు
 2006 - 2007 వరకు ఉమ్మడి ఆంధ్రప్రదేశ్ ఎన్‌ఎస్‌యూఐ సమన్వయకర్త
 2012లో కరీంనగర్ లోక్‌సభ యువజన కాంగ్రెస్ ఎన్నికల్లో పోటీ చేసి ప్రధాన కార్యదర్శిగా ఎన్నికయ్యాడు.

మూలాలు

వర్గం:తెలంగాణ శాసన సభ్యులు (2023)
వర్గం:భారత జాతీయ కాంగ్రెస్ నాయకులు
వర్గం:తెలంగాణ రాజకీయ నాయకులు
వర్గం:ఉస్మానియా విశ్వవిద్యాలయం పూర్వ విద్యార్ధులు